
LIETUVOS RESPUBLIKOS SEIMO
ETIKOS IR PROCEDŪRŲ KOMISIJA

IŠVADA

DĖL SEIMO NUTARIMO „DĖL 2015 METŲ LAISVĖS PREMIJOS PASKYRIMO VYTAUTUI LANDSBERGIUI“ PROJEKTO NR. XIIP-3780 
2015-12-03   Nr. 101-I-24
Vilnius

Seimo Etikos ir procedūrų komisija: Leonardas Talmontas, Orinta Leiputė, Algimantas Dumbrava, Edmundas Jonyla, Jonas Kondrotas, Vytautas Saulis, Valerijus Simulikas, pagal 2015 m. lapkričio 26 d. Seimo pavedimą nagrinėjo Seimo nario Povilo Urbšio prašymą į 2015 m. lapkričio 26 d. Seimo plenarinio posėdžio darbotvarkę įtraukti Seimo nutarimo „Dėl 2015 metų Laisvės premijos paskyrimo Vytautui Landsbergiui“ projektą Nr. XIIP-3780 (toliau – Projektas) bei 2015 m. lapkričio 24 d. Seimo sprendimo atmesti projektą ir grąžinti jį iniciatoriams tobulinti įgyvendinimo galimybes.
Etikos ir procedūrų komisija nustatė:
2015 m. lapkričio 26 d. svarstant Seimo plenarinio posėdžio darbotvarkę Seimo narys Povilas Urbšys paprašė Projektą įtraukti į 2015 m. lapkričio 26 d. Seimo plenarinio posėdžio darbotvarkę. 
Posėdžiui pirmininkavusi Seimo Pirmininkė Loreta Graužinienė paaiškino, kad tokių galimybių Seimo Statutas nenumato, kadangi 2015 m. lapkričio 24 d. Seimo plenarinio posėdžio metu Projektas buvo grąžintas iniciatoriams tobulinti.

2015 m. lapkričio 19 d. Projektas buvo pateiktas Seimui (po pateikimo Projektui buvo pritarta: balsavimo rezultatai „už“ – 50, „prieš“ – 8, „susilaikė“ – 40). Svarstymo data paskirta 2015 m. lapkričio 24 d. 
2015 m. lapkričio 24 d. Seimo plenariniame posėdyje po svarstymo Projektui Seimas nepritarė (balsavimo rezultatai „už“ – 53, „prieš“ – 13, „susilaikė“ – 48). Kitu alternatyviu balsavimu Seimas nutarė grąžinti Projektą tobulinti (balsavimo rezultatai: už pasiūlymą atmesti šį Projektą balsavo 19, už pasiūlymą grąžinti jį iniciatoriams tobulinti – 44).
Seimo Statuto 153 straipsnio 1 dalies 5 punktas numato, kad Seimas po svarstymo gali nuspręsti grąžinti projektą iniciatoriams tobulinti iš esmės. Tokiu atveju projekto svarstymo procedūra kartojama nuo pateikimo Seimo posėdyje. Seimo statutas nenumato galimybių iš naujo svarstyti  tą patį projektą, jeigu jis buvo grąžintas iniciatoriams tobulinti.
Laisvės premija skiriama pagal Laisvės premijų įstatymo nuostatas. Pagal šį įstatymą pretendentą premijai gauti atrenka Laisvės premijų komisija (toliau – Komisija), kuri kiekvienais metais iki lapkričio 23 dienos pateikia Seimui išvadas apie atrinktą pretendentą premijai gauti. Premija Seimo nutarimu paskiriama iki gruodžio 23 dienos. Komisijos sudėtį tvirtina Seimas Seimo Žmogaus teisių komiteto teikimu. Į Komisiją po vieną atstovą deleguoja Seimo frakcijos, po 2 narius – Lietuvos Respublikos Seimo ir Pasaulio lietuvių bendruomenės komisija, Lietuvos Nepriklausomybės Akto signatarų klubas ir Lietuvos jaunimo organizacijų taryba. 
Komisija buvo sudaryta 2013 m. balandžio 23 d. Seimo nutarimu „Dėl Laisvės premijų komisijos sudarymo“ Nr. XII-252. Ją sudaro 13 narių.
Seimui 2015 m. lapkričio 24 d. nepritarus Komisijos pasiūlytai V. Landsbergio kandidatūrai Laisvės premijai gauti, iš Komisijos pirmininko pareigų atsistatydino Seimo narė, Komisijos pirmininkė Irena Degutienė, o vėliau ir didesnė dalis kitų Komisijos narių.

2015 m. gruodžio 3 d. raštu atsistatydinimo pareiškimus buvo pateikę 6 Komisijos nariai iš 13. Tokiu atveju Komisija (neatsistatydinę 7 Komisijos nariai) turi galimybę susirinkti į posėdį ir pagal Seimo 2015 m. lapkričio 24 d. sprendimą tobulinti Projektą bei iš naujo pateikti Seimui Seimo Statuto nustatyta tvarka. Seimas turėtų priimti patobulintą Projektą iki įstatymu nustatytos datos, t.y. iki gruodžio 23 d. 
Atsižvelgiant į tai, kas išdėstyta, Seimo nutarimo „Dėl 2015 metų Laisvės premijos paskyrimo Vytautui Landsbergiui“ projektas Nr. XIIP-3780 negalėjo būti svarstomas 2015 m. lapkričio 26 d. Seimo plenariniame posėdyje.

Etikos ir procedūrų komisija nusprendė:
1. Seimo Pirmininkė Loreta Graužinienė, atsisakydama teikti balsavimui klausimą dėl 2015 m. lapkričio 26 d. Seimo plenarinio posėdžio darbotvarkės papildymo Seimo nutarimo „Dėl 2015 metų Laisvės premijos paskyrimo Vytautui Landsbergiui“ projektu Nr. XIIP-3780 Seimo Statuto normų nepažeidė.
2. Siūlyti Seimo Žmogaus teisių komitetui nedelsiant Laisvės premijų įstatymo 3 straipsnio nustatyta tvarka kreiptis į Seimo frakcijas, Seimo ir Pasaulio lietuvių bendruomenės komisiją bei Lietuvos Nepriklausomybės Akto signatarų klubą dėl naujų atstovų į Komisiją delegavimo. 
Balsavimo rezultatai: Pritarta bendru sutarimu.
Komisijos pirmininkas

